CELEX: 32020R0781
Language: ro
Date: 2020-06-12 00:00:00
Title: Regulamentul de punere în aplicare (UE) 2020/781 al Comisiei din 12 iunie 2020 de modificare a Regulamentului de punere în aplicare (UE) 2018/545 în ceea ce privește datele de aplicare și anumite dispoziții tranzitorii ca urmare a prelungirii termenului de transpunere a Directivei (UE) 2016/797 a Parlamentului European și a Consiliului (Text cu relevanță pentru SEE)

15.6.2020   
               
               
                  RO
               
               
                  Jurnalul Oficial al Uniunii Europene
               
               
                  L 188/11
               
            
         REGULAMENTUL DE PUNERE ÎN APLICARE (UE) 2020/781 AL COMISIEI
         din 12 iunie 2020
         de modificare a Regulamentului de punere în aplicare (UE) 2018/545 în ceea ce privește datele de aplicare și anumite dispoziții tranzitorii ca urmare a prelungirii termenului de transpunere a Directivei (UE) 2016/797 a Parlamentului European și a Consiliului
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva (UE) 2016/797 a Parlamentului European și a Consiliului din 11 mai 2016 privind interoperabilitatea sistemului feroviar în Uniunea Europeană (1), în special articolul 21 alineatul (9),
         întrucât:
         
                     (1)
                  
                  
                     Directiva (UE) 2016/797 a fost modificată prin Directiva (UE) 2020/700 (2) pentru a acorda statelor membre posibilitatea de a prelungi termenul de intrare în vigoare a actelor cu putere de lege și a actelor administrative naționale necesare pentru a se conforma dispozițiilor prevăzute la articolul 57 alineatul (1) din Directiva (UE) 2016/797.
                  
               
                     (2)
                  
                  
                     Din cauza pandemiei de COVID-19, este posibil ca evaluarea cererilor de autorizație de tip a vehiculului sau de autorizație de introducere pe piață a vehiculului în conformitate cu Directiva 2008/57/CE a Parlamentului European și a Consiliului (3), pentru care autorizațiile relevante trebuiau eliberate înainte de 16 iunie 2020, să fie întârziată. Prin urmare, în statele membre care au transmis o notificare agenției și Comisiei în conformitate cu articolul 57 alineatul (2) din Directiva (UE) 2016/797 și în care Directiva (UE) 2016/797 urmează să se aplice de la 16 iunie 2020, autoritatea națională de siguranță (denumită în continuare „ANS”) trebuie să continue evaluarea după data respectivă, la cererea solicitantului. ANS trebuie să finalizeze această evaluare și să elibereze autorizația înainte de 30 octombrie 2020.
                  
               
                     (3)
                  
                  
                     În ceea ce privește statele membre care au notificat Agenției Uniunii Europene pentru Căile Ferate (denumită în continuare „agenția”) și Comisiei intenția lor de a prelungi perioada de transpunere a Directivei (UE) 2016/797 în conformitate cu articolul 57 alineatul (2a) din directiva respectivă, aplicarea anumitor dispoziții din Regulamentul de punere în aplicare (UE) 2018/545 al Comisiei (4) trebuie amânată, urmând să intre în vigoare de la 31 octombrie 2020. Dispozițiile tranzitorii prevăzute în Regulamentul de punere în aplicare (UE) 2018/545 trebuie de asemenea adaptate.
                  
               
                     (4)
                  
                  
                     Este posibil ca solicitanții să fi pregătit cereri în conformitate cu Regulamentul de punere în aplicare (UE) 2018/545, având în vedere termenul actual de depunere a cererilor. În scopul Directivei 2008/57/CE și al Directivei (UE) 2016/797, vehiculele trebuie să respecte specificațiile tehnice de interoperabilitate și normele naționale relevante și să îndeplinească cerințele esențiale. Cererile întocmite în conformitate cu Regulamentul de punere în aplicare (UE) 2018/545 trebuie să includă toate dovezile necesare fie pentru punerea în funcțiune a vehiculelor în temeiul Directivei 2008/57/CE, fie pentru introducerea pe piață a vehiculelor în temeiul Directivei (UE) 2016/797. Prin urmare, solicitanților trebuie să li se permită să prezinte autorităților naționale de siguranță din statele membre care au transmis agenției și Comisiei o notificare în conformitate cu articolul 57 alineatul (2a) din Directiva (UE) 2016/797 cereri care cuprind dovezi în conformitate cu Regulamentul de punere în aplicare (UE) 2018/545. Autoritățile naționale de siguranță trebuie să accepte cererile respective fără a solicita revizuirea lor.
                  
               
                     (5)
                  
                  
                     Prin urmare, este necesar ca Regulamentul de punere în aplicare (UE) 2018/545 să fie modificat în consecință.
                  
               
                     (6)
                  
                  
                     Măsurile prevăzute în prezentul regulament sunt conforme cu avizul comitetului menționat la articolul 51 alineatul (1) din Directiva (UE) 2016/797.
                  
               
                     (7)
                  
                  
                     Pentru a se garanta eficacitatea măsurilor stabilite în prezentul regulament, acesta trebuie să intre în vigoare în ziua următoare datei publicării în Jurnalul Oficial al Uniunii Europene,
                  
               ADOPTĂ PREZENTUL REGULAMENT:
         
            Articolul 1
            Regulamentul de punere în aplicare (UE) 2018/545 se modifică după cum urmează:
            
                        1.
                     
                     
                        La articolul 2, punctul 17 se înlocuiește cu următorul text:
                        
                                    „17.
                                 
                                 
                                    «data relevantă» înseamnă 16 iunie 2019 în ceea ce privește statele membre care nu au notificat agenției și Comisiei, în conformitate cu articolul 57 alineatul (2) din Directiva (UE) 2016/797, faptul că au prelungit perioada de transpunere a directivei respective. Ea înseamnă 16 iunie 2020 în ceea ce privește statele membre care, în conformitate cu articolul 57 alineatul (2) din Directiva (UE) 2016/797, au notificat agenției și Comisiei faptul că au prelungit perioada de transpunere a directivei respective, dar nu au transmis agenției și Comisiei o notificare în conformitate cu articolul 57 alineatul (2a) din Directiva (UE) 2016/797. Ea înseamnă 31 octombrie 2020 în ceea ce privește statele membre care, în conformitate cu articolul 57 alineatul (2a) din Directiva (UE) 2016/797, au notificat agenției și Comisiei faptul că au prelungit în continuare perioada de transpunere a directivei respective.”
                                 
                              
                  
                        2.
                     
                     
                        Articolul 55 se modifică după cum urmează:
                        
                                    (a)
                                 
                                 
                                    se introduce următorul alineat (4a):
                                    
                                       „(4a)   În pofida alineatelor (1)-(4), în statele membre care au transmis agenției și Comisiei o notificare în conformitate cu articolul 57 alineatul (2) din Directiva (UE) 2016/797 și în care Directiva (UE) 2016/797 se aplică de la 16 iunie 2020, ANS continuă, la cererea solicitantului, efectuarea evaluării cererilor de autorizație de tip a vehiculului și/sau de autorizație de introducere pe piață a vehiculului în conformitate cu Directiva 2008/57/CE, după 16 iunie 2020, cu condiția să elibereze autorizația de tip a vehiculului și/sau autorizația vehiculului înainte de 30 octombrie 2020.
                                       În cazul în care o ANS își dă seama că nu va fi în măsură să elibereze o autorizație de tip a vehiculului și/sau o autorizație pentru vehicul înainte de 30 octombrie 2020, ea informează imediat solicitantul și agenția și se aplică alineatele (2)-(4).”;
                                    
                                 
                              
                                    (b)
                                 
                                 
                                    se introduce următorul alineat (5a):
                                    
                                       „(5a)   O autorizație a vehiculului și/sau o autorizație de tip a vehiculului eliberată de agenție între 16 iunie 2020 și 30 octombrie 2020 exclude rețeaua sau rețelele din oricare dintre statele membre care au transmis agenției și Comisiei o notificare în conformitate cu articolul 57 alineatul (2a) din Directiva (UE) 2016/797. ANS-urile din statele membre care au transmis o astfel de notificare:
                                       
                                                   (a)
                                                
                                                
                                                   tratează o autorizație de tip a unui vehicul emisă de agenție ca fiind echivalentă cu autorizația pentru tipurile de vehicule emisă în conformitate cu articolul 26 din Directiva 2008/57/CE și aplică articolul 26 alineatul (3) din Directiva 2008/57/CE cu privire la tipul de vehicul respectiv;
                                                
                                             
                                                   (b)
                                                
                                                
                                                   acceptă o autorizație a vehiculului eliberată de agenție ca fiind echivalentă cu prima autorizație eliberată în conformitate cu articolul 22 sau 24 din Directiva 2008/57/CE și eliberează o autorizație suplimentară în conformitate cu articolul 23 sau 25 din Directiva 2008/57/CE.”;
                                                
                                             
                                 
                              
                                    (c)
                                 
                                 
                                    alineatul (6) se înlocuiește cu următorul text:
                                    
                                       „(6)   În cazurile menționate la alineatul (2) litera (a) și la alineatele (5) și (5a), ANS cooperează și se coordonează cu agenția pentru a efectua evaluarea elementelor prevăzute la articolul 21 alineatul (5) litera (a) din Directiva (UE) 2016/797.”;
                                    
                                 
                              
                                    (d)
                                 
                                 
                                    se adaugă următorul alineat (7a):
                                    
                                       „(7a)   Vagoanele de marfă care sunt conforme cu punctul 7.1.2 din anexa la Regulamentul (UE) nr. 321/2013 (STI WAG) și dispun de o autorizație de introducere pe piață a unui vehicul sunt tratate, între 16 iunie 2020 și 30 octombrie 2020, de către statele membre care au transmis agenției și Comisiei o notificare în conformitate cu articolul 57 alineatul (2a) din Directiva (UE) 2016/797, ca vehicule cu o autorizație de punere în funcțiune în sensul Directivei 2008/57/CE.”;
                                    
                                 
                              
                                    (e)
                                 
                                 
                                    se adaugă un nou alineat (8):
                                    
                                       „(8)   Între 16 iunie 2020 și 30 octombrie 2020, în statele membre care au transmis agenției și Comisiei o notificare în conformitate cu articolul 57 alineatul (2a) din Directiva (UE) 2016/797, solicitanții de autorizații de punere în funcțiune a unui vehicul sau de autorizații de tip de vehicul în sensul Directivei 2008/57/CE pot depune la autoritatea națională de siguranță un dosar, privind vehiculul sau tipul de vehicul, care a fost întocmit în conformitate cu articolul 29 alineatul (1) și cu articolul 30 alineatul (1) și care respectă anexa I.
                                       Cererile de autorizații de punere în funcțiune a unui vehicul sau de autorizații de tip de vehicul în conformitate cu prezentul regulament sunt acceptate de ANS în scopul Directivei 2008/57/CE.”
                                    
                                 
                              
                  
                        3.
                     
                     
                        La articolul 56, al doilea paragraf se înlocuiește cu următorul text:
                        Regulamentul se aplică de la 16 iunie 2019 în statele membre care nu au transmis notificări agenției și Comisiei în conformitate cu articolul 57 alineatul (2) din Directiva (UE) 2016/797.
                        Se aplică de la 16 iunie 2020 în statele membre care au transmis agenției și Comisiei o notificare în conformitate cu articolul 57 alineatul (2) din Directiva (UE) 2016/797, dar nu au transmis agenției și Comisiei o notificare în conformitate cu articolul 57 alineatul (2a) din Directiva (UE) 2016/797.
                        Articolul 55 alineatele (5a) și (7a) se aplică de la 16 iunie 2020 în toate statele membre.
                        Articolul 55 alineatul (8) se aplică de la 16 iunie 2020 în statele membre care au transmis notificări agenției și Comisiei în conformitate cu articolul 57 alineatul (2a) din Directiva (UE) 2016/797.
                        Prezentul regulament se aplică în toate statele membre de la 31 octombrie 2020.”
                     
                  
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 12 iunie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 138, 26.5.2016, p. 44.
         
            (2)  Directiva (UE) 2020/700 a Parlamentului European și a Consiliului din 25 mai 2020 de modificare a Directivelor (UE) 2016/797 și (UE) 2016/798 în ceea ce privește prelungirea perioadelor lor de transpunere (JO L 165, 27.5.2020, p. 27).
         
            (3)  Directiva 2008/57/CE a Parlamentului European și a Consiliului din 17 iunie 2008 privind interoperabilitatea sistemului feroviar în Comunitate (JO L 191, 18.7.2008, p. 1).
         
            (4)  Regulamentul de punere în aplicare (UE) 2018/545 al Comisiei din 4 aprilie 2018 de instituire a modalităților practice pentru procesul de autorizare a vehiculelor feroviare și de autorizare de tip a vehiculelor feroviare în temeiul Directivei (UE) 2016/797 a Parlamentului European și a Consiliului (JO L 90, 6.4.2018, p. 66).